b'\n_START_ARTICLE_\nHelberskov\n_START_SECTION_\nHistorie\n_START_PARAGRAPH_\nOmkring \xc3\xa5r 1800 blev de fleste danske landsbyer udskiftede, og i mange landsbyer bet\xc3\xb8d dette, at g\xc3\xa5rdene flyttede ud p\xc3\xa5 marken._NEWLINE_S\xc3\xa5dan gik det ikke i Helberskov. Her var det kun 2 af de 21 g\xc3\xa5rde, der flyttede ud. \xc3\x85rsagen skal findes i landskabet. Helberskovs agerjord l\xc3\xa5 t\xc3\xa6t p\xc3\xa5 landsbyen, og de v\xc3\xa5de enge indb\xc3\xb8d ikke til at bo p\xc3\xa5, s\xc3\xa5 g\xc3\xa5rdene blev i byen og de ligger t\xc3\xa6t. Det betyder at Helberskovs oprindelige byplan, stort set er intakt og omr\xc3\xa5det mellem Havn\xc3\xb8 og Helberskov opleves som mere \xc3\xb8de, end vi er vant til i det danske landskab._NEWLINE_Helberskov et et eksempel p\xc3\xa5 en "forteklyngeby". Kendetegnende for en forteklyngeby er, at landsbyen best\xc3\xa5r af g\xc3\xa5rde, der ligger omkring en st\xc3\xb8rre ubebygget plads kaldet forten, med tilh\xc3\xb8rende gadek\xc3\xa6r. Resten af forteomr\xc3\xa5det kan man stadig finde spor af, bag byens k\xc3\xb8bmandsforretning._NEWLINE_Helberskov rummer mange fine bindingsv\xc3\xa6rksg\xc3\xa5rde, selv om nogle af ejerne har malet bindingsv\xc3\xa6rkets tavl i andre farver end dem, der har v\xc3\xa6ret typiske for Helberskov, nemlig hvid- eller gulkalkede tavl uden stafferinger. G\xc3\xa5rdene i Helberskov er traditionelt firel\xc3\xa6ngede, med lukket g\xc3\xa5rd og stuehusene lagt i syd._NEWLINE_Helberskov bestod op gennem middelalderen af selvejerg\xc3\xa5rde, men dette blev \xc3\xa6ndret efter bondeopr\xc3\xb8ret og Grevens fejde. Adskillige domme fra Landstinget i Viborg, d\xc3\xb8mmer i 1536 selvejerb\xc3\xb8nderne i Helberskov til at v\xc3\xa6re f\xc3\xa6stere under godserne Visborgg\xc3\xa5rd og Havn\xc3\xb8._NEWLINE_Beliggenheden ved fjordens munding har gjort at omr\xc3\xa5det omkring Helberskov og Als Odde, har haft milit\xc3\xa6r betydning. Der har tidligere v\xc3\xa6ret en skanse her og der har siden middelalderen og ind til sidst i 1800-tallet v\xc3\xa6ret f\xc3\xa6rgested her, Trafikken var t\xc3\xa6t ved Als Odde, studende sv\xc3\xb8mmede over fjorden, n\xc3\xa5r de blev drevet sydp\xc3\xa5, for at blive solgt p\xc3\xa5 de store studemarkeder i Holsten. F\xc3\xa6rgestedets betydning understreges af at der var en kro p\xc3\xa5 begge sider \xe2\x80\x93 en i Helberskov og en i Udbyneder. Kroen og g\xc3\xa6stgiveriets bygninger i Helberskov eksisterer stadig i dag, dog som privat bolig._NEWLINE_Det flade fjordland vest for Helberskov, mod Havn\xc3\xb8, var tidligere karakteriseret af v\xc3\xa5de engstr\xc3\xa6kninger, der var optimale til datidens landbrug baseret p\xc3\xa5 kv\xc3\xa6g. Kv\xc3\xa6gavlen mistede dog sin betydning og b\xc3\xb8nderne fik behov for at dyrke korn i stedet. Et storstilet indd\xc3\xa6mnings- og dr\xc3\xa6ningsprojekt blev igangsat. Man byggede en stor d\xc3\xa6mning langs fjorden, anlagde pumpestationer, dr\xc3\xa6nede jorden og gravede mange kilometer gr\xc3\xb8fter. Jorden langs yderfjorden blev forvandlet fra v\xc3\xa5de enge til landbrugsland. Helberskov Landvindingslaug som den gang tog dette initiativ, eksisterer i dag og st\xc3\xa5r stadig for vedligehold af gr\xc3\xb8fter og pumpestationer._NEWLINE_Netop det gamle laugsystem, er kendetegnende for landsbyen Helberskov. Man har s\xc3\xa5ledes her stadig det gamle bylaug, som hvert \xc3\xa5r, under ledelse af laugets Oldermand, st\xc3\xa5r for fordeling og udlejning af den tilbagev\xc3\xa6rende del af byens f\xc3\xa6llesjord. En rest af de gamle landsby traditioner fra middelalderen_NEWLINE_De fattige sandjorder har sv\xc3\xa6rt ved at br\xc3\xb8df\xc3\xb8de den fattige landsby, og tidligt i 1800 tallet ses flere af bondes\xc3\xb8nnerne, nu at s\xc3\xa6tte deres hu til havet. Under Englandskrigene 1801 \xe2\x80\x93 14, p\xc3\xa5m\xc3\xb8nstrer adskillige unge m\xc3\xa6nd fra Helberskov kaperskibe fra Hobro, Mariager, Randers, Arhus og Assens p\xc3\xa5 Fyn. At kaperi var en god forretning ses af, at flere af g\xc3\xa5rdene i Helberskov b\xc3\xa6rer spor af opblomstring i byggestilen, fra netop denne periode. At det ikke altid gik lige godt med kaperiet, ses af at, den engelske fl\xc3\xa5de (Royal Navy), har registreret 18 navngivne fanger fra Helberskov, p\xc3\xa5 "Prison-skibene" i Themsen, fra samme periode._NEWLINE_I perioden 1880\xe2\x80\x931950 udvandrede en stor del af Helberskovs befolkning til Amerika, og man regner med at der i dag, findes dobbelt s\xc3\xa5 mange personer i USA, med rod i Helberskov end i landsbyen selv.\n_START_SECTION_\nTyskerne p\xc3\xa5 Bjerget\n_START_PARAGRAPH_\nUnder anden verdenskrig havde tyskerne et milit\xc3\xa6rt st\xc3\xb8ttepunkt og lyttestation p\xc3\xa5 "Bjerget", men ved kapitulationen den 4. maj 1945 om aftenen, ville den tyske kommandant: Oberleutnant Simon, ikke overgive sig til den danske modstandsbev\xc3\xa6gelse. Kommandanten havde sv\xc3\xa6rt ved at tro p\xc3\xa5 frihedsbudskabet og ville f\xc3\xb8rst overgive sig n\xc3\xa5r der forel\xc3\xa5 n\xc3\xa6rmere instruks. Han og en del af hans folk gravede sig yderligt ned i "Bjerget" og forst\xc3\xa6rkede bef\xc3\xa6stningen. Han tillod desuden ikke at Helberskovs borgere begyndte at feste over frihedsbudskabet. Den lokale k\xc3\xb8bmand hejste i sin gl\xc3\xa6de over frihedsbudskabet Dannebrog, men tyskerne savede flagstangen over og truede borgerne med repressalier, hvis de flagede eller p\xc3\xa5 anden m\xc3\xa5de foretog handlinger, som tyskerne kunne opfatte som demonstration. Harmen slog for alvor igennem, hos de borgerne, da en af lodserne p\xc3\xa5 Als Odde, Ib Welling, blev fundet skudt p\xc3\xa5 Als Odde ved middagstid den 6. maj. Lods Ib Welling var skudt ned bagfra. Dr\xc3\xa6bt med ni skud, heraf otte fra en maskinpistol, affyret fra klods hold. P\xc3\xa5 stedet hvor han blev fundet, ligger en natursten med hans navn p\xc3\xa5._NEWLINE_Forhandlinger med den tyske kommandant, p\xc3\xa5 "Bjerget", gav intet resultat og man m\xc3\xa5tte tilkalde en engelsk panserkolonne fra Randers. Den engelske styrke, under kommando af Secondleutenant Phipps, blev i triumftog, modtaget som helte af Helberskovs borgere og kl 1400 den 10. maj overgav de tyske styrker p\xc3\xa5 "Bjerget" sig og begyndte deres march mod Tyskland.'